齊齊哈爾

國 中華人民共和國省黑龍江地級政區地級市轄下一級政區6區、1民族區、1縣級市、8縣建城年份1691年設市年份1936年市長李玉剛市委書記孫珅政府駐地建華區新明大街27號地理總面積4.25萬 km²市區面積4365 km²海拔200~500 m人口總人口(2017)553.7萬人戶籍人口(2015)549.37萬人市區(2017)207.2萬人人口密度130.28人/km²民族漢族官方語言普通話本地語言東北官話註戶籍人口據中文維基百科；人口密度計數自2017年總人口同總面積數據。經濟GDP(2017)1353.2億人民幣人均GDP26612元人民幣（2017）時間時區本地時區（UTC+9）識別信息電話區號+86 (0)452郵政編碼161005車牌黑B政區代碼230200象徵市花紫丁香網站： 齊齊哈爾市政府
齊齊哈爾（粵拼：cai4 cai4 haa1 ji5；滿文：ᠴᡳᠴᡳᡤᠠᡵ，穆麟德：Cicigar；普通話拼音：Qíqíhā'ěr）係中華人民共和國黑龍江省一個城市，位置喺黑龍江省西部、同內蒙古同吉林交界地區，人口553.7萬（2017年），面積4.25萬 km²，係黑龍江省第二大城市，係黑龍江省西部地區、內蒙古東北部地區、吉林西北部地區嘅政治、經濟、文化中心。主要民族係漢族，人數較多嘅少數民族有滿族、朝鮮族、蒙古族、回族、達斡爾族。
齊齊哈爾市名嚟自達斡爾語，意思係邊疆或者天然牧場。齊齊哈爾又叫做「鶴城」，因為國內著名濕地之一扎龍自然保護區就喺呢度，有幾十種鶴而出名。

史
齊齊哈爾係東北石油工業城市中最早建城嘅城市之一，喺金朝初建老城，到康熙三十年（西元1691年）建新城。中華民國時期，齊齊哈爾一直係黑龍江省省會。滿洲國成立之後，設立「龍江省」，齊齊哈爾做省會，喺1931年到1945年日本人統治下急速發展。光復之後，齊齊哈爾做過新嘅嫩江省、黑嫩省、黑龍江省省會。1954年黑龍江省會搬去哈爾濱，齊齊哈爾做咗省轄市。
2003年發生咗喺抗日戰爭時日軍遺留化學武器洩漏嘅事件，死咗一個人，引發中國反日情緒。

名
「齊齊哈爾」呢個名源自東北嘅遊牧民族語言，意思都同「邊疆」或者「牧場」相關。喺遼代有「濟沁哨所」呢個名，「齊齊」係濟沁諧音，取名自濟沁河，「哈爾」即係「哈日」，喺契丹話有「防衞」嘅含義，引申到軍事就係「哨所」。之後嘅文獻分別有金代女真話嘅「龐葛」、元代蒙古話嘅「別茄爾」、清代達斡爾話「奇奇嘎熱」、「習氣哈克」、「奇察哈喱」、「喜扎嘎日」之類嘅諧音同埋滿文「哲陳嘎拉」嘅轉音，意思都同上述嘅一樣。

沿革
夏商周三代屬索離國，秦漢屬扶餘國，魏晉南北朝屬鮮卑同豆莫簍，隋唐屬室韋都督府，遼代分屬上京路同東京路，金代分屬蒲峪路同烏古迪烈統軍司。元代屬遼陽行中書省嘅開元路同水達達路，明代先歸大寧都指揮使司、後屬奴兒干都司福余衞。
齊齊哈爾建城於金朝初年，當時呢度住住室韋部落。天會三年（1125年）二月，金太宗將龐葛城分賜烏古、敵烈兩部，《東北歷代疆域史》同《黑龍江古代簡史》都話龐葛城就係齊齊哈爾，呢個古城遺跡而家喺梅里斯。
清初呢度屬盛京內務府，無耐歸寧古塔將軍。1674年（康熙十三年）由於沙俄壓境，將吉林水師駐喺呢度。1683年（康熙二十二年）改屬黑龍江將軍。
1685年（康熙二十四年）設卜奎驛站，逐漸成爲黑龍江西部諸驛站嘅中心，發展成居民區。
1691年（康熙三十年）卜奎站起齊齊哈爾城，授權索倫總管瑪布岱副都統銜負責建城事宜。
1699年（康熙三十八年）黑龍江將軍駐地搬來呢度，直到清末都係黑龍江將軍駐地，由齊齊哈爾副都統管轄。
1905年（光緒三十一年）設黑龍江分巡道同下屬嘅黑水廳，接管齊齊哈爾，遞年，裁撤齊齊哈爾副都統。
1907年（光緒三十三年）清廷廢黑龍江將軍，改設黑龍江行省，黑水廳改爲龍江府，齊齊哈爾由省垣巡警局同龍江府管轄。之後一直到民國，齊齊哈爾都係黑龍江嘅省城。
1931年11月19號齊齊哈爾畀日軍佔領。成立滿洲國後，設龍江省，佢做省城；1936年設齊齊哈爾市，係設市開始。
1945年光復，做過嫩江省、黑嫩省、黑龍江省嘅省城；1954年黑龍江省城從齊齊哈爾搬去哈爾濱，從此成爲省轄市。

地理
齊齊哈爾喺松嫩平原上邊，嫩江中游，嫩江貫穿全市。齊齊哈爾位於黑、吉、蒙嘅交界，東邊係大慶、綏化，南邊係吉林嘅白城，西邊係內蒙古嘅呼倫貝爾，北邊係黑河、大興安嶺地區。經緯處於東經122到126度、北緯45到48度之間。離黑龍江省城哈爾濱359公里，離綏化328公里，離白城282公里，離海拉爾524公里，離黑河483公里。
齊齊哈爾面積42469平方公里，地勢平坦，海拔處於200到500米之間，平均海拔146米，境內最高海拔415米。地質上屬新華夏系第二沉降帶同第三隆起帶嘅交接位，嫩江大斷裂穿過成個平原。地勢北高南低，北面同東面係小興安嶺南麓，中部同南部係嫩江嘅沖積平原。
2017年總人口553.7萬（市區人口207.2萬），以漢族為主，有滿族、達斡爾族、蒙古族、回族、鄂溫克族、朝鮮族等少數民族。按總人口來計，係黑龍江省第二大城市，入列中國13個「較大的市」。

土地
齊齊哈爾嘅泥主要有暗棕壤（含生草暗棕壤、草甸暗棕壤）、黑土、黑鈣土（含淋溶黑鈣土、草甸黑鈣土、碳酸鹽草甸黑鈣土、黑鈣土、碳酸鹽黑鈣土）、草甸土（含草甸土、碳酸鹽草甸土、潛育草甸土、鹽化草甸土、層狀草甸土）、沼澤土（含草甸沼澤土、腐殖質沼澤土、鹽化沼澤土）、草甸鹼土、砂土（含草甸黑鈣土型砂土、黑鈣土型砂土）。齊齊哈爾大部分嘅土地有有熱量高、透性好、質地輕、地勢平嘅優點。

水利
齊齊哈爾有170幾條河涌同800幾個湖泊，主要嘅河有嫩江、諾敏河、雅魯河、罕達罕河、烏裕爾河、音河。齊齊哈爾嘅入境水總量豐富，地下水嘅含水層有15處，喺平原潛水分佈區，含水層嘅調蓄能力強，補給充沛，兼埋藏淺，方便開發。齊齊哈爾嘅江河水質良好，地下水達飲用水要求。

礦產
齊齊哈爾嘅礦產資源多，已發現5大類47個品種嘅礦藏。其中非金屬礦藏有四大類（石、砂、土、灰）19個品種，總儲量139億立方米，儲量大嘅有石英砂、石灰石、大理石、火山石、沸石、麥飯石、玄武岩、花崗岩、硅藻土、膨潤土。而市區附近發現儲量可觀嘅石油、天然氣資源。

氣候
齊齊哈爾屬溫帶大陸性季風氣候，四季分明，春季乾旱風大，夏季悶熱多熱，秋短打霜早，冬長乾寒。南部屬溫暖乾旱農業氣候區、中部屬溫和半乾旱農業氣候區、北部屬溫涼半濕潤農業氣候區。
年均氣溫0.7到4.2℃之間，1月平均氣溫−18.6℃，7月平均氣溫23.2℃，南北均溫相差3.5℃左右。年均無霜期122到151日。年輻射量每平方厘米110至120千卡，同長江中下游相似，生長期（五月至九月）嘅輻射量係每平方厘米65至67千卡。
年日照時數喺2600至2900個鐘之間，生長期（五至九月）日照時數喺1300至1350個鐘之間。
年降水量喺400至550毫米之間，生長期降水量一般喺350至480毫米之間，佔全年降水量85%以上。
齊齊哈爾氣候好嘅在於輻射充裕，雨熱同季，衰嘅係旱、澇、低溫、霜期早、風大，喺唔同年份同轄內唔同地區呢啲災害對農業嘅損害程度都有所唔同。

嫩江專區（1958年到1960年）
1958年9月5號，德都併入北安（1市15縣1自治縣）
1960年1月7號，北安升爲縣級市，即北安市（2市14縣1自治縣）
5月12號，齊齊哈爾重新變成地級市；安達、明水、青岡畀咗松花江專區；北安畀咗黑河專區；淨低嘅縣畀曬齊齊哈爾。嫩江專區撤銷。

齊齊哈爾市（1960年到1961年10月12號）
1960年5月12號，嫩江專區解散，齊齊哈爾市重新變成地級市，接管專區嘅嫩江、訥河、林甸、富裕、龍江、甘南、泰來、依安、杜爾伯特、克山、克東、拜泉。（1市11縣1自治縣）
22號，龍江畀咗部分入齊齊哈爾市內（1市11縣1自治縣）
1961年8月30號，設龍沙區、鐵鋒區、建華區、富拉爾基區、昂昂溪區、華安區、郊區（7區11縣1自治縣）
10月7號，嫩江專區恢復，齊齊哈爾接管嘅縣畀返曬專區（7區）
12號，齊齊哈爾再次降爲專區嘅縣級市

齊齊哈爾市、嫩江地區（1968年到1984年）
1968年，嫩江專區改名爲嫩江地區（地區11縣1自治縣）
11月4號，昂昂溪併入郊區（市6區）
1970年3月5號，恢復昂昂溪區（市7區）
4月1號，嫩江畀咗黑河地區（地區10縣1自治縣）
1974年7月2號，郊區畀咗部分去鐵鋒區（市7區）
1980年3月1號，郊區改名爲梅里斯區（市7區）
1983年12月24號，華安改名爲碾子山區（市7區）
1984年12月15號，地區併入齊齊哈爾市。